Apušvangio žudynės

Apušvangio žudynės (, ) – masinės civilių gyventojų žudynės Apušvangyje (tuometinė Rytų Prūsija, Vokietijos imperija, dabar Kaliningrado sritis, Rusija), kurias 1914 m. rugpjūtį, prasidėjus Pirmajam pasauliniam karui, įvykdė Rusijos imperijos kariuomenės dalinys.

 Žudynės 
1914 m. rugpjūtį Rusijos kariams pradėjus pirmąjį Pirmojo pasaulinio karo puolimą Rytų Prūsijoje, 1914 m. rugpjūčio 27 d. jie be kovos pasiekė nedidelį Apušvangio kaimą ir žygiavo per jį. 1914 m. rugpjūčio 29 d. į neužimtą kaimą atvyko keturių kavaleristų žvalgybinis Vokietijos kariuomenės dalinys, kuris susidūrė su Rusijos imperijos kariuomenės automobiliu ir pradėjo šaudyti. Per susišaudymą žuvo vienas rusų karininkas, turtingos ir įtakingos rusų bajorų Trubeckojų giminės narys, o automobilis grįžo į Almenų kaimą, esantį maždaug už 5 km į rytus nuo Apušvangio.

Automobiliui grįžus į Almenas, rusų kareiviai sušaudė devynis atsitiktinai šalia stovėjusius civilius gyventojus (tarp jų ir burmistrą) bei sudegino 70 iš 81 namo. Tuo pat metu kai kurie kiti daliniai žygiavo į Apušvangį, kur pradėjo egzekucijas vyrams ir sudegino namus bei ūkinius pastatus. Iš viso sugriauti 78 pastatai iš 101 esamo. Žuvo 65 žmonės (28 vietiniai gyventojai, 37 pabėgėliai iš pietinės Rytų Prūsijos dalies).

Dėl vokiečių sėkmės Tanenbergo mūšyje rusų kariuomenė pasitraukė iš Apušvangio regiono, o 1914 m. rugsėjo 3 d. vokiečių kariuomenė kaimą atgavo be kovos. 1924 m. žuvusiesiems pastatytas paminklas, tačiau jis, kaip ir visas kaimas, buvo sunaikintas per Antrąjį pasaulinį karą 1945 m.

 Šaltiniai 

 Horst Schulz: Preußisch Eylau – eine Kreisstadt in Ostpreußen, Lübeck 1998.
 Horst Schulz: Der Kreis Preußisch Eylau, Verden 1983.

Kategorija:Žudynės
Kategorija:Pirmasis pasaulinis karas
Kategorija:Rytų Prūsija
Kategorija:Vokietijos istorija
Kategorija:Rusijos istorija
Kategorija:1914 metai